En halv million vil følge pavens tvitring
Den engelskspråklige versjonen av kontoen @pontifex hadde tirsdag fått et publikum på 376.000, en økning fra 2400 da kontoen ble offentliggjort mandag. Kontoen er opprettet på i alt åtte språk, og til sammen hadde over 500.000 registrert seg som følgere tirsdag. Dette til tross for at paven foreløpig ikke har lagt ut en eneste twittermelding. Den første som kommer på engelsk, er varslet 12. desember. - Jeg er ikke overrasket over at responsen er så stor, sier Vatikanets talsmann Federico Lombardi. Han mener at twitterkontoen viser at paven og hans medarbeidere er i stand til å innfri dagens forventninger. Samtidig understreker han at paven, i likhet med andre eldre personer, ikke er født med internett, og at han derfor vil bruke sosiale nettverk annerledes enn ungdommer. Han kommer ikke til å skrive om personlige ting, men meningene som uttrykkes, vil være hans egne, ifølge talsmannen. Det betyr at paven i denne sammenhengen ikke skal regnes som ufeilbarlig, selv om han regnes som ufeilbarlig når deg gjelder spørsmål om den katolske kirkens dogmer.
Pave Benedict XVI har skaffet seg hundretusener av personer som vil følge ham på Twitter, bare én dag etter at kontoen på det sosiale mediet ble opprettet.